Putin om svensk og finsk Nato-medlemskap: – Absolutt meningsløst
I et intervju med statlige, russiske medier sier president Vladimir Putin at det vil dukke opp russiske soldater langs finskegrensen. Samtidig advarer han om at Russland er klare for atomkrig. Utplasseringen av soldater langs finskegrensen er et resultat av at landet i fjor ble medlem av forsvarsalliansen Nato, sier den russiske presidenten. Uttalelsene kommer i et stort intervju med journalisten Dmitrij Kiselev, som er gjort for det statlige, russiske nyhetsbyrået Ria og den statseide kanalen Russia 1.  Noe annet den russiske presidenten utbroderte om, var at «våpen finnes for at de skal brukes»: – Fra et militærteknisk synspunkt er vi selvfølgelig klare, sa Putin. Nylig ble også Sverige medlem av Nato. På spørsmål om hva han synes om det, svarer Putin:  – Hvorfor gjorde de dette? Det er et absolutt meningsløst steg med tanke på å sikre sine egne nasjonale interesser. Uansett, det er de som må bestemme det, og de bestemte seg for det, sier han og legger til: – Men vi hadde ikke soldater der, nå vil de få det. Det var ikke noen systemer for ødeleggelse der, men nå vil de dukke opp.  Finlands president om Putin-samtalene: – Vi burde ha forstått I intervjuet sier også Putin, som etter alle solemerker velges til president igjen når Russland holder valg 17. mars, at han tidligere har hatt et relativt stabilt forhold til Finland.  Både Finland og Sveriges Nato-medlemskap kommer etter Russlands invasjon av Ukraina i februar 2022.  I et stort intervju med VG i februar, fortalte Finlands president Sauli Niinistö at han i mai 2022 hadde sin hittil siste telefonsamtale med Putin.  Det var for å fortelle ham at Finland ville søke medlemskap i Nato. – Når noen forsøker å tvinge finnene til å gjøre noe, så reagerer vi med stahet og motstand, sa han til VG. Atomvåpen? I intervjuet blir han også spurt om hvorvidt Russland er klare for å bruke atomvåpen.  – Våpen finnes for at de skal brukes. Vi har våre egne prinsipper. De sier at vi er klare til å bruke ethvert type våpen, inkludert det du nevner, om vi snakker om Russlands eksistens, noe som truer vår uavhengighet. Vi har ikke endret strategi, svarer presidenten.  Han sier også at Russland fra et militært-teknisk synspunkt er «selvfølgelig klare» for en atomkrig. 71-åringen la også til at Russland ikke ser noe behov for å bruke atomvåpen i Ukraina. Ifølge president Vladimir Putin har Russlands utvikling av raketten Avangard gjort de amerikanske investeringene i sitt missilforsvarssystem verdiløse. – Hvis man sammenligner hva det har kostet dem å bygge opp sitt kjente missilforsvar, og hva det har kostet oss å utvikle Avangard som et mottiltak, er det helt uforholdsmessige summer. Vi har i praksis gjort alt de har investert i sitt missilforsvarssystem verdiløst, sier Putin. Halvor Kippe, sjefsforsker ved Forsvarets forskningsinstitutt, sier til VG at man kan være helt trygge på at Putin eller Russland ikke har brukt Avangard i strid. –  Avangard er et rent strategisk leveringsmiddel, som utelukkende utplasseres på interkontinentale, ballistiske missiler. Systemet er en hypersonisk glidefarkost som huser flere termonukleære stridshoder. Det har aldri blitt brukt i strid, sier Kippe. – Stoler ikke på noen I intervjuet natt til onsdag blir Putin også spurt om hvorvidt Russland vil kunne inngå en avtale med Vesten. Det spesifiseres ikke hva slags avtale det er snakk om.  – Jeg vil ikke si dette, men jeg stoler ikke på noen. Men vi trenger garantier, og de må være tydelige. De må passe oss, og vi må tro på dem. Det er dette vi snakker om.  Han vil ikke gå nærmere inn på hva slags garantier han snakker om.  – Men vi vil definitivt ikke ha tomme løfter, sier han.  Samtidig hevder Putin at Russland ønsker å forhandle med Ukraina – dersom forhandlingene er basert på det han selv omtaler som virkeligheten.  – Vi er klare for en seriøs samtale, og vi vil løse alle konflikter, spesielt denne konflikten, på en fredelig måte. Men vi må være tydelige på at det ikke er en pause som fienden vil bruke til opprustning og at dette er en seriøs samtale med sikkerhetsgarantier for Russland, sier han i intervjuet.  Putin advarte også om at dersom Polen sender militære styrker inn i Ukraina, vil de aldri trekke seg ut igjen. Ifølge Putin ønsker Polen å ta tilbake områder som de anser som historisk polske, men som ble gitt til Ukraina av Stalin. – Hvis offisielle polske militære styrker går inn i Ukraina, er det lite sannsynlig at de vil trekke seg ut igjen, sa Putin.  Putin, som tidligere har sagt at han foretrekker at demokratenes Joe Biden blir gjenvalgt fremfor motstanderen Donald Trump, kommenterer også valgkampen i USA i intervjuet med statlige russiske medier. – Dagens situasjon før valget blir mer og mer usivilisert, sier han.  – Jeg har ikke lyst til å si noe om dette, men jeg tror det er veldig tydelig for alle at det amerikanske politiske systemet ikke kan sies å være demokratisk.  Nye angrep For andre dag på rad har Ukraina natt til onsdag gjennomført flere droneangrep i Russland. Et gassrør har blant annet blitt skadet, mens strømmen til flere landsbyer i Belgorod-regionen er kuttet, skriver Reuters. Nyhetsbyrået skriver også at russiske styrker har skutt ned 58 ukrainske droner gjennom natten. Russland har også skutt ned en drone på vei mot et oljeraffineri i Leningrad-regionen, skriver guvernør Aleksandr Drozdenko på Telegram.  Tirsdag ble det utført flere angrep inne i Russland. To væpnede russiske grupper som kjemper på Ukrainas side i krigen hevder de har tatt seg over grensen til landet.  Tirsdag kveld hevdet Russlands forsvarsdepartement å ha drept 234 soldater da de stanset angrepene fra ukrainsk side av grensen, skriver nyhetsbyrået AP.
Russlands president Putin har natt til onsdag uttalt seg om flere temaer i et intervju med statlige, russiske medier. Han sier blant annet at Russland vil sende soldater til grensen mot Finland etter at landet ble medlemmer av Nato i fjor.  – Hvorfor gjorde de dette? Det er et absolutt meningsløst steg med tanke på å sikre sine egne nasjonale interesser, sier Putin om Sverige og Finlands Nato-medlemskap. Putin forteller i intervjuet at «våpen finnes for å brukes» og at de fra et militærteknisk synspunkt er klare til å bruke atomvåpen.  I intervjuet sier Putin også at Russland ønsker forhandlinger med Ukraina, og han svarer på spørsmål om hvorvidt han kan inngå en avtale med Vesten. – Jeg stoler ikke på noen, sier den russiske presidenten. 